RIALACHÁN TARMLIGTHE (AE) 2022/29 ÓN gCOIMISIÚN

an 28 Deireadh Fómhair 2021

lena bhforlíontar Rialachán (AE) 2019/1700 ó Pharlaimint na hEorpa agus ón gComhairle trí uimhir agus teideal na n-athróg a shonrú i réimse an ioncaim agus na ndálaí maireachtála maidir le Margadh an tsaothair agus leis an tithíocht, Tarchur buntáistí agus míbhuntáistí o ghlúin go glúin, Deacrachtaí tithíochta, agus ábhar ad hoc 2023 i dtaca le hÉifeachtúlacht fuinnimh an teaghlaigh

(Téacs atá ábhartha maidir le LEE)

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (AE) 2019/1700 ó Pharlaimint na hEorpa agus ón gComhairle an 10 Deireadh Fómhair 2019 lena mbunaítear creat comhchoiteann le haghaidh staidreamh Eorpach a bhaineann le daoine agus le teaghlaigh, staidreamh a bhunófar ar shonraí ar an leibhéal aonair arna mbailiú ó shamplaí, lena leasaítear Rialacháin (CE) Uimh. 808/2004, (CE) Uimh. 452/2008 agus (CE) Uimh. 1338/2008 ó Pharlaimint na hEorpa agus ón gComhairle, agus lena n-aisghairtear Rialachán (CE) Uimh. 1177/2003 ó Pharlaimint na hEorpa agus ón gComhairle agus Rialachán (CE) Uimh. 577/98 ón gComhairle (1), agus go háirithe Airteagal 6(1) de,

De bharr an mhéid seo a leanas:

(1) Chun na riachtanais a sainaithníodh sna topaicí mionsonraithe ábhartha a chumhdach, ba cheart don Choimisiún uimhir agus teideal na n-athróg a shonrú maidir leis na tacair sonraí a chumhdaíonn roinnt ábhair mhionsonraithe atá liostaithe in Iarscríbhinn I a ghabhann le Rialachán (AE) 2019/1700, eadhon: saintréithe an ionaid oibre, stádas fostaíochta, gnóthachtáil oideachais - mionsonraí, lena n-áirítear oideachas a stopadh nó a tréigeadh, mionsonraí ar dhálaí tithíochta, lena n-áirítear díothacht agus cíos barúlach, timpeallacht maireachtála, tarchur buntáistí agus míbhuntáistí ó ghlúin go glúin, deacrachtaí tithíochta (lena n-áirítear deacrachtaí cíosa) agus cúiseanna.

(2) Tugann réimse an ioncaim agus na ndálaí maireachtála an fhaisnéis a cheanglaítear leis an Seimeastar Eorpach agus le Colún Eorpach na gCeart Sóisialta, go háirithe maidir le dáileadh ioncaim, leis an mbochtaineacht agus le heisiamh sóisialta. Cuireann sé faisnéis ar fáil freisin le haghaidh beartais éagsúla eile de chuid an Aontais a bhaineann le dálaí maireachtála agus leis an mbochtaineacht.

(3) Ba cheart don Choimisiún uimhir agus teideal na n-athróg ar an ábhar ad hoc maidir le hÉifeachtúlacht fuinnimh an teaghlaigh a bhunú.

(4) Níor cheart líon na n-athróg a bheidh le bailiú a dhul thar 5 % os cionn líon na n-athróg a bailíodh maidir le réimse an ioncaim agus na ndálaí maireachtála tráth a tháinig Rialachán (AE) 2019/1700 i bhfeidhm.

TAR ÉIS AN RIALACHÁN SEO A GHLACADH:

Airteagal 1 Is san Iarscríbhinn a leagtar amach líon agus teideal na n-athróg i réimse an ioncaim agus na ndálaí maireachtála a mhéid a bhaineann leis na tacair athróg maidir le Margadh an tsaothair agus leis an tithíocht, Tarchur buntáistí agus míbhuntáistí ó ghlúin go glúin, Deacrachtaí tithíochta, mar aon le hábhar ad hoc 2023.

Airteagal 2 Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát. Arna dhéanamh sa Bhruiséil, 28 Deireadh Fómhair 2021. Thar ceann an Choimisiúin An tUachtarán Ursula VON DER LEYEN

(1) IO L 261 I, 14.10.2019, lch. 1.